《寻梅罢归酌伍国开白燕池亭得芬字》
明代·李孙宸

薄暮怜欢手重分，山含落照尽成文。园寻白燕当年地，沼问笼鹅旧日群。

淡月疏钟人共倚，冷风静夜酒微醺。深谈真惬如兰赏，不辨山梅入座芬。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。